Sophie Løhde (V), 2025-11-21:
Tak for det, formand, og endnu engang også tak til Folketingets partier for den positive modtagelse af regeringens lovforslag.
Det er et lovforslag, hvor vi jo nu sætter skub på endnu et vigtig element i forhold til at opbygge en stærkere psykiatri.
Vi prioriterer nu, at unge mennesker, der kæmper med depression eller angst, kan få hurtigere hjælp.
Det skal vi lave om på, og det er det, vi tager fat på med lovforslaget her i dag.
For med lovforslaget giver vi de unge mellem 18 og 24 år en ny patientrettighed, hvor man får ret til hurtig behandling for let til moderat depression eller angst inden for 30 dage, altså en ny og konkret patientrettighed.
Det er endnu et vigtigt skridt mod at implementere vores 10-årsplan for psykiatrien, som også et bredt flertal her i Folketinget bakker op omkring.
I dag har unge mellem 18 og 24 år med let mod moderat depression eller angst på papiret ret til at få vederlagsfri behandling hos en psykolog.
Det er også rigtig fint og godt, men det er ikke nok at have en ret til vederlagsfri behandling, hvis udsigten til at få den hjælp er ekstremt lang og dermed med lange ventetider.
Heldigvis er der mange unge, der gør brug af tilbuddet i dag, men vi kan ikke være bekendt, at der også er en ventetid, der kan blive afgørende for, om man som ungt menneske får det bedre eller værre.
Det er unge mennesker, der måske har kæmpet med at opbygge mod overskud til at opsøge deres egen læge og bede om hjælp, og det, vi i dag tilbyder for mange, er ventetid i alt for lang tid frem for at sikre hurtig hjælp og behandling.
Derfor er jeg også stolt over, at vi nu med lovforslaget her giver unge med let til moderat depression eller angst en ny patientrettighed, nemlig ret til hurtig behandling, vel at mærke uden egenbetaling.
For det må ikke være sådan, at kun dem, der har en sundhedsforsikring eller en stor pengepung, kan købe sig foran i forhold til at kunne få hurtig hjælp.
Vi skal tilbyde hurtige adgang til de unge mennesker vederlagsfrit og dermed uden egenbetaling i forhold til at få hurtig hjælp.
Det betyder helt konkret, at unge mennesker hurtigt og senest efter 8 dage skal modtage information fra regionen om, om de kan behandle inden for 1 måned.
Og kan regionen ikke tilbyde behandling inden for 1 måned, kan man fremover vælge at gå privat og blive behandlet vederlagsfrit på et privat behandlingssted eller hos psykologer med ydernummer, som regionen har lavet en aftale med.
Det er dermed jo også en ny patient rettighed, hvor vi sætter patienten før systemet, og hvor vi samtidig sikrer mindre ulighed i adgangen til at kunne få hjælp og behandling for unge mennesker i Danmark.
Vi ændrer ikke med lovforslaget her den måde, hvorpå man som ung skal opsøge hjælpen.
Det vil fortsat være egen læge, der skal henvise til tilbuddet.
Regionerne får fleksibiliteten til at tilrettelægge behandlingstilbuddene klogest, men med krav om samme høje kvalitet, hvad også flere ordfører har været inde på i behandlingen af lovforslaget her i dag.
Det handler om først og fremmest selvfølgelig om patientens behov.
Nogle patienter vil have gavn af gruppeforløb, hvor der er andre ligesindede at spejle sig i og tale med.
Andre kan have større gavn af et helt eller delvist digitalt tilbud, som ikke stiller krav til, at man skal møde op på et fast sted på et bestemt tidspunkt.
Og så er det selvfølgelig nogle, som har brug for at kunne tale med en psykolog, præcis sådan som tilbuddet også er skruet sammen i dag.
Det bliver op til regionerne at skulle sikre at indgå aftaler med de private behandlingssteder.